വനഭൂമി പട്ടയം നടപടികള് സെപ്റ്റംബര് 30 നകം പൂര്ത്തിയാക്കും: മന്ത്രി എ.കെ ശശീന്ദ്രന് കല്പ്പറ്റ: വനഭൂമി 1977 മുമ്ബ് കൈവശമാക്കിയവര്ക്കുള്ള പട്ടയ വിതരണം ത്വരിതപ്പെടുത്തുന്നതിന്റെ ഭാഗമായി ഇതിനകം സംയുക്ത സര്വ്വേ പൂര്ത്തിയാക്കിയ പ്രദേശങ്ങളുടെ സര്വ്വെ വെരിഫിക്കേഷന് ഉള്പ്പെടെയുള്ള നടപടികള് സെപ്റ്റംബര് 30 നകം പൂര്ത്തിയാക്കാന് വനം വന്യജീവി വകുപ്പു മന്ത്രി എ.കെ ശശീന്ദ്രന്റെ അധ്യക്ഷതയില് കലക്ടറേറ്റില് ചേര്ന്ന ജനപ്രതിനിധികളുടെയും ഉദ്യോഗസ്ഥരുടെയും യോഗം തീരുമാനിച്ചു. വയനാട് ജില്ലയില് 1500 ഓളം പേര്ക്ക് കൈവശ ഭൂമിയുടെ രേഖ ലഭിക്കാന് സാഹചര്യമൊരുക്കുന്ന ഈ നടപടി ഒരു കാരണവശാലും ഇനി വൈകിപ്പിക്കാന് പാടില്ലെന്ന് മന്ത്രി കര്ശന നിര്ദ്ദേശം നല്കി. ജനങ്ങളുമായി ബന്ധമില്ലാത്ത വകുപ്പായി വനം വകുപ്പിനെ മാറ്റരുതെന്നും ജനങ്ങളുടെ ജീവനും സ്വത്തിനും സംരക്ഷണം നല്കുന്ന കാര്യത്തില് മാനുഷിക പക്ഷത്തു നിന്ന് തീരുമാനങ്ങളെടുക്കാന് വനം വകുപ്പ് ഉദ്യോഗസ്ഥര്ക്ക് കഴിയണമെന്നും മന്ത്രി ഉദ്യോഗസ്ഥര്ക്ക് നിര്ദ്ദേശിച്ചു. വന്യമൃഗങ്ങളുടെ കടന്നാക്രമണം മൂലം ജീവനാശവും കൃഷി നാശവും സംഭവിക്കുന്നത് തടയാന് പ്രായോഗികമായ നിര്ദ്ദേശങ്ങള് സമര്പ്പിക്കാന് മന്ത്രി നിര്ദേശം നല്കി. കലക്ടറേറ്റ് മിനി കോണ്ഫ്രന്സ് ഹാളില് ചേര്ന്ന യോഗത്തില് എം.എല്.എമാരായ ഐ.സി ബാലകൃഷ്ണന്, ഒ.ആര് കേളു, ടി. സിദ്ദിഖ്, ജില്ലാ കലക്ടര് ഡോ. അദീല അബ്ദുള്ള, എ.ഡി.എം എന്.ഐ ഷാജു, വനം റവന്യൂ പട്ടികവര്ഗ വകുപ്പ് ഉദ്യോഗസ്ഥര് തുടങ്ങിയവര് പങ്കെടുത്തു.